送姚侍御充渭北掌書記
作者：李頻
朝代：唐

paragraphs: 北境烽煙急，南山戰伐頻。
撫綏初易帥，參畫盡須人。
書記才偏稱，朝廷意更親。
繡衣行李日，綺陌別離塵。
報國將臨虜，之藩不離秦。
豸冠嚴在首，雄筆健隨身。
飲馬河聲暮，休兵塞色春。
敗亡仍暴骨，冤哭可傷神。
上策何當用，邊情此是真。
雕陰曾久客，拜送欲霑巾。